[pic] | EURÓPAI BIZOTTSÁG |

Brüsszel, 2010.11.30.

COM(2010) 696 végleges

.

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az EMGA-ból fedezett kiadásokról Korai előrejelző rendszer 2010/7–10. szám

TARTALOMJEGYZÉK

1. Bevezetés 3

2. Az EMGA-hoz rendelt címzett bevételek 3

3. Az ideiglenes szerkezetátalakítási összegekből származó bevételek (cukorágazat) 4

4. Az EMGA 2010. évi költségvetésének előzetes végrehajtására vonatkozó észrevételek 4

5. Az EMGA-hoz rendelt címzett bevételek felhasználása 7

6. Az ideiglenes szerkezetátalakítási összegekből származó bevételek felhasználása (cukorágazat) 8

7. A cukoripar szerkezetátalakítási alapjának felhasználása 8

8. Következtetések 8

MELLÉKLET | AZ EMGA-ELőIRÁNYZATOK IDEIGLENES FELHASZNÁLÁSA 2010. AUGUSZTUS 31-I ÁLLAPOT |

BEVEZETÉS

A mellékelt táblázat részletezi, hogy a 2009. október 16-tól 2010. augusztus 31-ig tartó időszakban milyen szintű volt a költségvetés tényleges végrehajtása az 1290/2005/EK tanácsi rendelet[1] 20. cikkének rendelkezései alapján kialakított mutató szerinti kiadási profilhoz viszonyítva.

AZ EMGA-HOZ RENDELT CÍMZETT BEVÉTELEK

A közös agrárpolitika finanszírozásáról szóló 1290/2005/EK tanácsi rendelet 34. cikkében foglalt rendelkezések értelmében a megfelelőségi vizsgálatok határozatai szerinti pénzügyi kiigazításokból, a szabálytalanságokból és a tejilletékből származó bevételeket az EMGA kiadásainak finanszírozására kell felhasználni. E szabályok értelmében a címzett bevételeket a tagállamok részéről felmerült EMGA-kiadások fedezésére lehet fordítani. Amennyiben e bevételek egy részét nem használják fel, ezt a részt automatikusan átvezetik a következő költségvetési évre[2].

Amint az a korai előrejelző rendszerről szóló előző jelentésekben szerepel, a Bizottság becslései szerint a rendelkezésre álló címzett bevételek 922 millió EUR-t tettek ki. Nevezetesen:

- A 2010. költségvetési évben várhatóan keletkező címzett bevételeket 789 millió EUR-ra becsülték. A megfelelőségi vizsgálatok nyomán végrehajtott korrekciókból és a szabálytalanságokból eredő bevételeket 600 millió, illetve 91 millió EUR-ra becsülték. A tejilletékekből származó bevételeket 98 millió EUR-ra becsülték.

- A címzett bevételeknek a 2009. évi költségvetési évből 2010-re várhatóan átvezetendő összege a becslés szerint 133 millió EUR.

A Bizottság ezt a 922 millió EUR összegű bevételt két programra irányozta elő. Nevezetesen:

- 222 millió EUR-t a gyümölcs- és zöldségágazat termelői szervezeteinek működési alapjaira, illetve

- 700 millió EUR-t az egységes támogatási rendszerre.

E két programra vonatkozóan a költségvetési hatóság végül – a Bizottság módosító indítványával összhangban – 547 millió EUR összegű, illetve 28 480 millió EUR összegű előirányzatot fogadott el. A fenti elfogadott előirányzatok és a címzett bevételek összege megegyezik a gyümölcs- és zöldségágazatban működő termelői szervezetek működési alapjainak 769 millió EUR, illetve az egységes támogatási rendszer 29 180 millió EUR összegű előirányzati szükségletének teljes becsült összegével.

A 2010. évi költségvetésnek a 2010. augusztus 31-ig tartó időszakra vonatkozó ideiglenes végrehajtását bemutató mellékelt táblázatban a gyümölcs- és zöldségágazat és a termeléshez nem kötődő közvetlen támogatások területének eredeti költségvetési előirányzatai tartalmazzák a fent említett két programra vonatkozóan elfogadott előirányzatokat; ezek összege 720,1 millió EUR-t, illetve 33 272 millió EUR-t tesz ki a fent említett címzett bevételek figyelembevétele nélkül. Az ezen ágazatokhoz rendelt bevételek beszámítását követően a 2010. évi költségvetésben szereplő teljes tervezett előirányzat 942,1 millió EUR-t tesz ki a zöldség- és gyümölcságazat területén, illetve 33 972 millió EUR-t a termeléshez nem kötődő közvetlen támogatások területén.

AZ IDEIGLENES SZERKEZETÁTALAKÍTÁSI ÖSSZEGEKBőL SZÁRMAZÓ BEVÉTELEK (CUKORÁGAZAT)

A cukorágazat ideiglenesen rendelkezésre álló szerkezetátalakítási összegeit címzett bevételként kell kezelni, amely a cukoripar szerkezetátalakítási támogatásának, illetve a cukoripar szerkezetátalakítási alapjában meghatározott egyéb támogatásoknak a finanszírozására fordítandó. Amint az a korai előrejelző rendszerről szóló előző jelentésekben szerepel, ennek a bevételnek a becsült összege 2010-ben 606,8 millió EUR-t tett ki, miközben arra számítottak, hogy a 2009. költségvetési évről 717,9 millió EUR átvezetésre kerül a 2010. évi költségvetésbe.

AZ EMGA 2010. ÉVI KÖLTSÉGVETÉSÉNEK ELőZETES VÉGREHAJTÁSÁRA VONATKOZÓ ÉSZREVÉTELEK

Az alábbiakban rövid magyarázat található egyes olyan költségvetési jogcímcsoportokhoz, amelyek a 2010. évi költségvetés végrehajtásának tényleges és becsült szintje között a legjelentősebb eltérést mutatják, illetve fogják mutatni az év végén.

Piaci intézkedések

2010. augusztus 31-én a mezőgazdasági piacokon történő intervenciókra fordított előirányzatok felhasználása 422,1 millió EUR összeggel alacsonyabb volt a mutató által előirányzott szintnél. Az eltérés hátterében elsősorban az élelmiszerprogramok, valamint a tej- és a tejtermékágazat áll, mert ezek esetében az előirányzatok kihasználtsága jelenleg a tervezettnél lényegesen alacsonyabb szintű. Ugyanakkor más ágazatok – például a gyümölcs- és zöldségágazat, valamint a borágazat esetében az előirányzatok túllépése figyelhető meg.

Gabona (+ 36,4 millió EUR)

A költségvetési előirányzatoknak a mutató szerinti szinthez viszonyított nagyobb mérvű jelenlegi felhasználása elsősorban annak tudható be, hogy a gabonafélék nagyobb mennyiségben és a 2010. évi mutató megállapításának időpontjában jellemző ütemnél gyorsabban kerülnek elhelyezésre a közraktárakban. A Bizottság véleménye szerint ennek a rendszernek a költségei a költségvetési év végéig meg fogják haladni a 2010-es költségvetés tekintetében eredetileg tervezett előirányzatokat.

Az I. mellékletben nem szereplő termékekre vonatkozó visszatérítések (–52,5 millió EUR)

A költségvetési előirányzatoknak a mutató szerinti szinthez viszonyított jelenlegi csekélyebb felhasználása elsősorban annak tulajdonítható, hogy az exportált feldolgozott mezőgazdasági termékekben levő tejre vonatkozó export-visszatérítések kifizetése kapcsán a tagállamokban kevesebb kiadás merült fel. Ennek oka, hogy a 2010. költségvetési évre vonatkozó módosító indítvány kidolgozásakor fennálló helyzethez képest a tejpiaci helyzet számottevően javult. Ennek a javulásnak az eredményeként a Bizottság 2009 novemberében megszüntette a tejtermékekre vonatkozó export-visszatérítések kifizetését. A Bizottság úgy ítéli meg, hogy e területen költségvetési megtakarítás érhető el a költségvetési év végéig.

Élelmiszerprogramok (–208,8 millió EUR)

A költségvetési előirányzatoknak a mutató szerinti szinthez viszonyított csekélyebb jelenlegi felhasználása elsősorban annak tudható be, hogy a raktárról kikerülő termékek mennyiségeiről szóló tagállami nyilatkozat és a terv keretében szétosztandó termékek átvételéről szóló tagállami nyilatkozat között időbeli eltérés van. Ezenkívül további kiadásokról szóló nyilatkozatok várhatók a költségvetési év végéig, mivel a tejtermékek a 2010. augusztus végi szokásos határidő helyett 2010. szeptember végéig vehetők ki a raktárból. A Bizottság e pillanatban úgy ítéli meg, hogy ennek a rendszernek a végrehajtási üteme a költségvetési év végéig gyorsulni fog, amint az 2009. évi terv esetében is történt.

Gyümölcs és zöldség (+60,9 millió EUR az elfogadott előirányzatokhoz képest)

Ez a végrehajtási szint annak a következménye, hogy a 2010. augusztus 31-ig tartó időszakra vonatkozó mutatót azokra az elfogadott költségvetési előirányzatokra alkalmazzák, amelyek nem foglalják magukban az e területhez rendelt címzett bevételeket. (Megjegyzés: Erről bővebben lásd a fenti 2. pontot.)

Megjegyzés: Az Olvasó kedvéért a Bizottság a csatolt táblázatban levő, ideiglenes végrehajtásról szóló táblázatba *-gal jelölt lábjegyzetet iktatott be. Ez a lábjegyzet bemutatja, hogy mi lenne a helyzet, ha a mutató 2010. augusztus 31-i szintjét alkalmazták volna a szóban forgó ágazat finanszírozása érdekében várhatóan rendelkezésre álló összes előirányzatra. Amint arra a fenti 2. pont rámutat, a szóban forgó ágazat számára várhatóan rendelkezésre álló összes finanszírozás a 720,1 millió EUR összegű elfogadott költségvetési előirányzatokból és az ágazathoz rendelt, 222,0 millió EUR összegűre becsült címzett bevételekből tevődik össze. Ennek megfelelően, ha a mutatót a szóban forgó ágazat számára várhatóan rendelkezésre álló 942,1 millió EUR összegű összes teljes finanszírozásra alkalmazták volna, 96,0 millió EUR összegű alulteljesítés jelenne meg.

A Bizottság jelenleg úgy ítéli meg, hogy ebben az ágazatban csekély megtakarítás érhető el, mivel a termelői szervezetek működési alapjai részére történő várható kifizetés előreláthatóan kevesebb lesz, mint az eredetileg előirányzott igény.

Szőlészeti-borászati termékek (+73,2 millió EUR)

A mutató által 2010. augusztus 31-én jelzett költségvetési előirányzatok szintjéhez viszonyítva ez a költségvetési előirányzatokat meghaladó végrehajtási szint annak köszönhető, hogy a tagállamok – elsősorban a nemzeti támogatási programok esetében – felgyorsították a kifizetések ütemét. Az ezekre a programokra vonatkozó kifizetéseket illetően a 2009-es kiadási szerkezet alapján további kiadások várhatók a költségvetési év utolsó 2 hónapjában. A Bizottság jelenleg úgy ítéli meg, hogy ebben az ágazatban szerény megtakarítás érhető el.

Tej és tejtermékek (–316,6 millió EUR)

A tejpiaci helyzet számottevően javult a 2010. költségvetési évre vonatkozó módosító indítvány kidolgozásakor fennálló helyzethez képest. Ennek következtében a Bizottság leállította a tejtermékekre vonatkozó export-visszatérítések kifizetését. Emellett az EU-ban jelentősen emelkedtek a piaci árak, ami megszüntette a sovány tejpor és a vaj beáramlását a közraktárakba, így mindkét termék raktározott mennyisége stabilizálódott. Az előirányzatoknak a mutató szerinti szinthez viszonyított csekélyebb jelenlegi felhasználása elsősorban annak tudható be, hogy a fent említett tényezők következtében a szóban forgó ágazatban alacsonyabbak az aktuálisan felmerülő kiadások. A Bizottság ezért úgy ítéli meg, hogy ebben az ágazatban jelentős megtakarítás érhető el.

Közvetlen támogatások

A közvetlen támogatásokra szánt előirányzatok felhasználása a mutató által 2010. augusztus 31-én jelzett szintnél 429,3 millió EUR-val volt magasabb.

Termeléshez nem kötődő közvetlen támogatások (+587,9 millió EUR az elfogadott előirányzatokhoz képest)

Ez a végrehajtási szint annak a következménye, hogy a 2010. augusztus 31-ig tartó időszakra vonatkozó mutatót azokra az elfogadott költségvetési előirányzatokra alkalmazzák, amelyek nem foglalják magukban az e területhez rendelt címzett bevételeket. (Megjegyzés: Erről bővebben lásd a fenti 2. pontot.)

Megjegyzés: Az Olvasó kedvéért a Bizottság a csatolt táblázatban levő, ideiglenes végrehajtásról szóló táblázatba *-gal jelölt lábjegyzetet iktatott be. Ez a lábjegyzet bemutatja, hogy mi lenne a helyzet, ha a mutató 2010. augusztus 31-i szintjét alkalmazták volna a szóban forgó ágazat finanszírozása érdekében várhatóan rendelkezésre álló összes előirányzatra. Amint arra a fenti 2. pont rámutat, a szóban forgó ágazat számára várhatóan rendelkezésre álló összes finanszírozás a 33 272 millió EUR összegű elfogadott költségvetési előirányzatokból és az ágazathoz rendelt, 700 millió EUR összegűre becsült címzett bevételekből tevődik össze. Ennek megfelelően, ha a mutatót a szóban forgó ágazat számára várhatóan rendelkezésre álló 33 972 millió EUR összegű teljes finanszírozásra alkalmazták volna, 110,8 millió EUR összegű – az említett összes finanszírozás 0,3%-át kitevő – alulteljesítés jelenne meg.

Ez a csekély alulteljesítés jelenleg arra utal, hogy ezt a rendszert 2010-ben jobb végrehajtási arány jellemzi, mint 2009-ben.

Egyéb közvetlen támogatások (–159,8 millió EUR)

Az alulteljesítés elsődleges oka, hogy egyes rendszerek – pl. az állattenyésztési támogatások és a gyapotra nyújtott területalapú támogatások – esetében kevesebb számú állatra vagy hektárra nyújtottak be kérelmet, mint amennyit a 2010-es költségvetés tervezésekor figyelembe vettek. A Bizottság jelenleg úgy ítéli meg, hogy ebben az ágazatban szerény megtakarítás érhető el.

Mezőgazdasági kiadások ellenőrzése

A korábbi évek számláinak számviteli vizsgálata (+234,2 millió EUR)

Ez a végrehajtási szint a már elvégzett számviteli vizsgálati korrekciók és a megfelelő mutató 2010. augusztus 31-i szintjének összehasonlításából következik. Jelenleg ennek a rendszernek a végrehajtását a negatív kiadások 234,2 millió EUR összegű alulteljesítése jellemzi.

Hangsúlyozandó, hogy míg a Bizottság a 2010-re vonatkozó módosító indítványában –80,0 millió EUR összegben javasolt korrekciókat, a költségvetési hatóság –310,0 millió EUR összeget vett figyelembe. A Bizottság véleménye szerint a számlaelszámolási határozataiból és a támogatások kifizetési határidejének a tagállamok általi be nem tartásából eredő korrekciók nem elegendőek a költségvetési hatóság által előírt, fent említett rendkívüli, –310 millió EUR összeg fedezésére. Ezért a Bizottságnak a negatív költségvetési előirányzatok ebből adódó jelentős hiányát pozitív költségvetési előirányzatokkal kellene fedeznie annak érdekében, hogy e költségvetési tétel lezárása 2010-ben megtörténhessen.

AZ EMGA-HOZ RENDELT CÍMZETT BEVÉTELEK FELHASZNÁLÁSA

A mellékelt táblázat azt mutatja, hogy 2010. augusztus 31-ig 900,3 millió EUR összegű címzett bevétel folyt be. Nevezetesen:

- a megfelelőségi vizsgálatok határozatai szerinti korrekciókból származó bevételek összege 509,7 millió EUR-t tett ki, amelyet a költségvetési év végéig várhatóan további összegek növelnek;

- a szabálytalanságok nyomán keletkező bevételek összege 146,4 millió EUR-t tett ki, amelyhez a költségvetési év végéig szintén várható további összegek érkezése, és

- jelenleg a tejilletékekből származó összes bevételnek be kellett folynia, ami 102,6 millió EUR-t tesz ki, míg a kezdeti becslés 98 millió EUR volt;

- végezetül a 2009-ről 2010-re átvezetett címzett bevételek az eredetileg 133 millió EUR-ra becsült összeggel szemben 141,5 millió EUR-t tettek ki.

A 2010. augusztus 31-ig befolyt címzett bevétel összege 758,7 millió EUR, és a költségvetési év végéig további összegek érkezése várható. Jelenleg a Bizottság várakozásai szerint a 2010-ben elérhető címzett bevétel összege meg fogja haladni a 2010-es költségvetés tekintetében eredetileg tervezett összeget. Megjegyzendő, hogy a 2010-ben befolyó felhasználatlan címzett bevétel átvitelre kerül a 2011-es költségvetési évre.

AZ IDEIGLENES SZERKEZETÁTALAKÍTÁSI ÖSSZEGEKBőL SZÁRMAZÓ BEVÉTELEK FELHASZNÁLÁSA (CUKORÁGAZAT)

Amint az a korai előrejelző rendszerről szóló előző jelentésekben szerepel, a 2010. évi költségvetés céljára ideiglenes szerkezetátalakítási összegek formájában rendelkezésre álló összes címzett bevétel 1 375,1 millió EUR-t tett ki.

A CUKORIPAR SZERKEZETÁTALAKÍTÁSI ALAPJÁNAK FELHASZNÁLÁSA

2010. augusztus végéig a tagállamok az átalakított szerkezetű cukoripar támogatására, valamint a diverzifikációs és cukorfinomítási támogatások céljára 244,5 millió EUR összegű kifizetést teljesítettek. A Bizottság jelenlegi becslése szerint az e rendszer keretében teljesítendő kifizetések összege 360 millió EUR-t tesz ki 2010-ben. Ez a végrehajtási szint ideiglenesnek tekinthető, és a költségvetési év végéig további összegek befizetése várható.

KÖVETKEZTETÉSEK

Az EMGA 2010. évi költségvetési előirányzatainak ideiglenes végrehajtása a 2010. augusztus 31-ig terjedő időszakban azt mutatja, hogy a tagállamok részére teljesített havi kifizetések körülbelül 222,4 millió EUR összeggel meghaladták a mutató által előre jelzett szintet. Ezt a túlteljesítést elsősorban a közvetlen támogatásokhoz kapcsolódó kiadások eredményezik, miközben a mezőgazdasági piacokon történő intervenciókkal kapcsolatos kiadások terén a tejpiac helyzetének javulása megtakarításokhoz vezet mind a tejtermékekkel kapcsolatos export-visszatérítés várt kiadásai, mind a sovány tejpor és a vaj közraktározásával kapcsolatos várt kiadások tekintetében.

Mivel a számlaelszámolásból eredő korrekciókat a költségvetési hatóság –230,0 millió EUR összeggel összesen –310,0 millió EUR-ra emelte, a Bizottság azzal számol, hogy a számlaelszámolási határozatai révén kivetett korrekciók, valamint a támogatások kifizetési határidejének a tagállamok általi be nem tartásából eredő korrekciók nem lesznek elegendőek e negatív kiadások finanszírozására. A 10/2010. számú költségvetés-módosítási tervezet a 05 02 fejezet (a mezőgazdasági piacokon történő intervenciók) előirányzatainak 330 millió EUR összegű csökkentését tartalmazza. Ezért a Bizottság várakozásai szerint az említett negatív kiadás nem finanszírozott részét fedezni fogják a jelenlegi költségvetésben elért különféle megtakarítások, és mindenekelőtt a 2010-ben rendelkezésre álló címzett bevételek.

MELLÉKLET

[pic]

[1] HL L 209, 2005.8.11., 1. o.

[2] Az átvezetett címzett bevételeket elsőként, vagyis a költségvetési hatóság által elfogadott előirányzatok, illetve az év során keletkezett címzett bevételek előtt kell felhasználni (a költségvetési rendelet 10. cikke).